P r e d k l a d a c i a    s p r á v a

Na základe článkov 69 a 70 Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej (ďalej len „spoločenstvo“) a Slovenskou republikou na strane druhej je hlavnou podmienkou hospodárskej integrácie Slovenskej republiky do spoločenstva zbližovanie existujúcich a budúcich legislatívnych predpisov Slovenskej republiky s predpismi spoločenstva. Proces zbližovania práva zahŕňa okrem iných oblastí aj colné právo.

Podľa článku 3 ods. 3 a 4 Aktu o podmienkach pristúpenia desiatich kandidátskych krajín a o úpravách zmlúv, na ktorých je založená Európska únia (súčasť Zmluvy o pristúpení desiatich kandidátskych krajín strednej a východnej Európy k Európskej únii) sú dohody uzavreté Radou podľa článku 6 ustanovenia Schengenského acquis (zahrnutého do rámca Európskej únie protokolom prijatým k Zmluve o Európskej únii a k Zmluve o založení Európskeho spoločenstva a na ňom založených, alebo inak s ním súvisiacich aktov) záväzné pre nové členské štáty dňom pristúpenia. Nové členské štáty sa zaväzujú pristúpiť k tým dohovorom, ktoré sú ku dňu pristúpenia otvorené na podpis a taktiež k tým dohovorom, ktoré vypracovala Rada v súlade s hlavou VI Zmluvy o Európskej únii a ktorých prijatie bolo odporučené členským štátom. K takýmto dohovorom patrí aj Dohovor vypracovaný na základe článku K. 3 Zmluvy o Európskej únii o používaní informačných technológií na colné účely (ďalej len „dohovor“). Dohovor dopĺňajú tri neskôr prijaté protokoly a dohoda:
1.	Protokol vypracovaný na základe článku K. 3 Zmluvy o Európskej únii o rozsahu prania príjmov v Dohovore o používaní informačných technológií na colné účely a o zaradení evidenčných čísiel dopravných prostriedkov do dohovoru, (OJ C 91, 31. 3. 1999), príloha 1 k dohovoru,
2.	Protokol vypracovaný v súlade s článkom 34 Zmluvy o Európskej únii, ktorým sa dopĺňa Dohovor o používaní informačných technológií na colné účely o vytvorenie identifikačnej databázy colných spisov, 
(OJ C 139, 13. 06. 2003), príloha 2 k dohovoru,
3.	Protokol vypracovaný na základe článku K. 3 Zmluvy o Európskej únii o výklade Dohovoru o používaní informačných technológií na colné účely prostredníctvom predbežných rozhodnutí Súdneho dvora Európskych spoločenstiev, 
      (OJ C 151, 20. 5. 1997), príloha 3 k dohovoru,
V roku 1995 bola prijatá Dohoda medzi niektorými členskými štátmi Európskej únie o dočasnom uplatňovaní Dohovoru vypracovaného na základe článku K. 3 Zmluvy o Európskej únii o používaní informačných technológií na colné účely, (OJ C 316, 27. 11. 1995), príloha 4 k dohovoru. Ako zo samotného názvu vyplýva, táto dohoda bola prijatá pre to, aby pred nadobudnutím platnosti samotného dohovoru bolo možné zabezpečiť jeho predbežné vykonávanie. Z uvedeného dôvodu je táto dohoda súčasťou materiálu. To, či sa Slovenská republika má stať zmluvnou stranou tejto dohody, závisí od toho, či Nemecko a Belgicko od 1. 5. 2004 ratifikujú dohovor.

Predkladaný návrh na  pristúpenie k dohovoru predstavuje významné posilnenie boja proti podvodom, nadnárodnému porušovaniu vnútroštátnych colných predpisov a colných predpisov spoločenstva. 

Účelom tohto dohovoru je prostredníctvom colného informačného systému (ďalej len „CIS“) posilniť spoluprácu medzi colnými správami ustanovením postupov, podľa ktorých môžu colné správy konať spoločne, vymieňať si informácie týkajúce sa nelegálnych obchodných aktivít s využitím nových technológií na riadenie a prenos týchto informácií na základe ustanovení Dohovoru Rady Európy č. 108 o ochrane jednotlivcov pri automatizovanom spracovaní osobných údajov, podpísanom v Štrasburgu 28. januára 1981, ktorý Slovenská republika ratifikovala dňa 13. 9. 2000 a ktorý nadobudol platnosť       1. 1. 2001.

Dohovor svojím obsahom zahŕňa spoluprácu na úrovni spoločenstva, ako je definované v  článku 1 ods. 1 nariadenia rady č. 515/1997 o vzájomnej pomoci medzi správnymi orgánmi členských štátov a o spolupráci medzi nimi a  komisiou pri zabezpečení správneho uplatňovania predpisov v oblasti colníctva a poľnohospodárstva. Vytvára sa na účely plnenia požiadaviek príslušných orgánov zodpovedných za uplatňovanie týchto predpisov, ako aj požiadaviek komisie. CIS pozostáva z centrálnej databázy a je prístupný prostredníctvom terminálov v každom členskom štáte. Táto databáza údajov bude slúžiť na to, aby orgány zodpovedné za colné vyšetrovanie mohli identifikovať orgán, ktorý už vedie alebo viedol vyšetrovanie proti týmto osobám. Dohovor podľa článku 3 obsahuje výlučne údaje potrebné na dosiahnutie cieľa, vrátane osobných údajov. Jeho cieľom je pomáhať pri predchádzaní, vyšetrovaní a trestnom stíhaní závažných porušení vnútroštátnych právnych predpisov zvýšením efektívnosti spolupráce a kontrolných postupov colných správ členských štátov, a to prostredníctvom rýchleho šírenia informácií. Priamy prístup k údajom zaradeným do CIS je vyhradený výlučne pre štátne orgány, ktoré určí každý členský štát. Správou a prevádzkovaním CIS je poverený Európsky úrad boja proti podvodom (OLAF). V súlade s dohovorom však nemá právo do CIS údaje vkladať ani ich vyhľadávať.
	Podľa čl. 10 dohovoru za prevádzku CIS na celoštátnej úrovni zodpovedá Colné riaditeľstvo SR (zákon  č. 240/2001 Z. z. o orgánoch štátnej správy v colníctve v znení neskorších predpisov, § 6 zákona). Podľa čl. 8 dohovoru údaje získané z CIS môžu používať iba štátne orgány, určené daným členským štátom, ktoré sú príslušné konať, a to za účelom dosiahnutia cieľa stanoveného v článku 2 ods. 2 dohovoru. Preto sa navrhuje, aby okrem colnej správy mali do CIS prístup Ministerstvo vnútra Slovenskej republiky, súdy Slovenskej republiky a Generálna prokuratúra Slovenskej republiky. Podľa článku 8 ods. 2 dohovoru budú údaje získané z colného informačného systému používať iba tie štátne orgány, ktoré Slovenská republika určila. Ministerstvo financií Slovenskej republiky navrhuje, aby podľa článku 17 dohovoru stálym dozorným orgánom za Slovenskú republiku bol Úrad na ochranu osobných údajov. Vykonávanie dohovoru v Slovenskej republike sa opiera najmä o zákon č. 240/2001 Z. z. o orgánoch štátnej správy v colníctve v znení neskorších predpisov ako aj o zákon č. 428/2002 Z. z. o ochrane osobných údajov

Na účely zabezpečenia riadneho uplatňovania ustanovení o ochrane údajov v tomto dohovore sa CIS podľa článku 13 ods. 3 považuje v každom členskom štáte za vnútroštátny súbor údajov, ktorý podlieha vnútroštátnym právnym predpisom a akýmkoľvek prísnejším ustanoveniam uvedeným v dohovore. Dohovor podrobne upravuje správu a využitie colných informácií, zmenu a uchovávanie údajov v CIS, ochranu  a dohľad nad ochranou osobných údajov a bezpečnosť CIS. Dohovor taktiež upravuje právo fyzických osôb získať informácie o tom, či sú v systéme evidované osobné údaje, ktoré sa ich týkajú.

 Pristúpenie Slovenskej republiky k dohovoru nebude mať environmentálny vplyv, ani vplyv na zamestnanosť. Vplyv na verejné financie je vyčíslený v doložke finančných, ekonomických, environmentálnych vplyvov a  vplyvov na zamestnanosť.

Dohovor vypracovaný na základe článku K. 3 Zmluvy o Európskej únii o používaní informačných technológií na colné účely je podľa vnútroštátneho právneho poriadku SR prezidentskou medzinárodnou zmluvou podľa článku 7 ods. 4 Ústavy SR, a preto si vyžaduje súhlas Národnej rady Slovenskej republiky a súčasne je aj medzinárodnou zmluvou, ktorá má prednosť pred zákonmi podľa článku 7 ods. 5 Ústavy SR. Zároveň je aj zmluvou, ktorá priamo zakladá práva alebo povinnosti fyzických osôb alebo právnických osôb. Je v súlade so všeobecne záväznými zásadami európskeho a medzinárodného práva.

Dohovor bol podpísaný v Bruseli dňa 26. 7. 1995, podlieha vnútroštátnemu schváleniu každej zmluvnej strany a nadobudne platnosť 90-tym dňom od oznámenia o ukončení vnútroštátneho procesu jeho prijatia posledným členským štátom.  
 
Komentár k doplňujúcim protokolom:

Protokol vypracovaný na základe článku K. 3 Zmluvy o Európskej únii o rozsahu prania príjmov v Dohovore o používaní informačných technológií na colné účely a o zaradení evidenčných čísiel dopravných prostriedkov do dohovoru,
 (OJ C 91, 31. 3. 1999), príloha 1 k dohovoru
Protokol dopĺňa dohovor a definuje „vnútroštátne právne predpisy“ doplnením nových právnych aktov týkajúcich sa cezhraničného pohybu tovaru, ktorý podlieha zákazu, obmedzeniam a kontrole, predpisy Spoločenstva týkajúce sa dovozu, vývozu, tranzitu a predloženia tovaru, ktorý je predmetom obchodu s tretími krajinami, predpisy Spoločenstva týkajúce sa spoločnej poľnohospodárskej politiky a predpisy spoločenstva o harmonizovaných spotrebných daniach a dani z pridanej hodnoty pri dovoze. Do položiek CIS sa doplňuje evidenčné číslo dopravného prostriedku.

Protokol vypracovaný v súlade s článkom 34 Zmluvy o Európskej únii, ktorým sa dopĺňa Dohovor o používaní informačných technológií na colné účely o vytvorenie identifikačnej databázy colných spisov, 
(OJ C 139/01, 13. 06. 2003), príloha 2 k dohovoru
Stanovuje doplnenie ďalšej kapitoly a článkov do textu dohovoru. Okrem údajov definovaných v článku 3 dohovoru obsahuje CIS aj „identifikačnú databázu colných spisov“. Cieľom databázy je pri otváraní spisu umožniť orgánom zodpovedným za colné vyšetrovanie zistiť, či bolo alebo je voči osobám vedené vyšetrovanie iným orgánom a identifikovať tento orgán. Každý členský štát zašle výboru a ostatným členským štátom zoznam závažných porušení vnútroštátnych právnych predpisov (s trestom odňatia slobody minimálne 12 mesiacov alebo minimálna pokuta 15 000 EUR). Určujú sa taktiež druhy údajov, ktoré môžu byť do databázy vložené: údaje o osobe, označenie vyšetrovacieho spisu a kontaktné meno vyšetrujúceho orgánu v členskom štáte. Je stanovený rozsah osobných údajov, ktoré sa pre každú fyzickú a právnickú osobu vkladajú samostatne.

Protokol vypracovaný na základe článku K. 3 Zmluvy o Európskej únii o výklade Dohovoru o používaní informačných technológií na colné účely prostredníctvom predbežných rozhodnutí  Súdneho dvora Európskych spoločenstiev, 
(OJ C 151/02, 20. 5. 1997), príloha 3 k dohovoru
Stanovuje právomoc Súdneho dvora Európskych spoločenstiev vydávať rozhodnutia o predbežnej otázke o výklade dohovoru. Každý členský štát môže určiť, či žiadosť môže podať každý súd alebo len súd, voči ktorého rozhodnutiu neexistuje podľa vnútroštátnych právnych predpisov žiadny opravný prostriedok.

Dohoda medzi niektorými členskými štátmi Európskej únie o dočasnom uplatňovaní Dohovoru vypracovaného na základe článku K. 3 Zmluvy o Európskej únii o používaní informačných technológií na colné účely
 (OJ C 316/04, 27. 11. 1995), príloha 4 k dohovoru,
Dohoda stanovuje, že tri mesiace po ratifikácii dohovoru ôsmimi vysokými zmluvnými stranami sa dohovor začne dočasne uplatňovať.